पिछले दो-तीन दशकों से पाश्चात्य देशों में दो भिन्न लेखन प्रक्रिया वाले लेखक उभरे हैं। एक तो वे जो भारत से प्रतिष्ठित होकर आते हैं, जिनकी लेखन शैली भारतीय मानकों से परिचालित और परिपक्व होकर आती है, जिनका लेखकीय संसार भारत की साहित्यिक प्रवृत्तियों, वादों, खेमों और पत्र-पत्रिकाओं के ट्रेंड से कुछ हद तक प्रभावित है। दूसरे विदेशों में रहने वाले वे हिंदी लेखक जो इन प्रवृत्तियों से अन्जान मात्र अपनी आतंरिक छटपटाहट के कारण लिखते हैं। ये लोग सिर्फ़ आत्मसुख के लिए अपने अनुभव पर आधारित हिंदी लेखन कर रहे हैं। इन लेखकों के कथ्य के कथ्य, शैली और भाषा में न तो आडम्बर है और न ही कोई दार्शनिक बोझ है, केवल अनुभव की गहराई है। इन लेखकों में भारतीय मानकों से परिचालित पूर्वाग्रह नहीं है। ये लेखक भारतीय समाज के साथ व्यवस्था पसंद पाश्चात्य समाज के गुणग्राहक भी हैं।